Diari Oficial de la Generalitat Valenciana


Sumari del DOGV 7913, del 09-11-2016 (2016/8370)

RESOLUCIÓ de 19 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 187/15-EAE Villena, 188/15-EAE Alcoi i 203/15-EAE Nules.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7913

Data del DOGV
:   09-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8370


Data del document
:   19-09-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 19 de setembre de 2016, de la Direcció General de Medi Natural i d'Avaluació Ambiental, per la qual s'ordena la publicació dels informes ambientals i territorials estratègics corresponents als expedients 187/15-EAE Villena, 188/15-EAE Alcoi i 203/15-EAE Nules. [2016/8370]  
De conformitat amb l'article 51.7 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, pel qual s'estableix la publicació en el Diari Oficial de la Comunitat Valenciana de l'informe ambiental i territorial estratègic, resolc:  
Publicar en el Diari Oficial de la Comunitat Valenciana els informes ambientals i territorials estratègics corresponents als expedients 187/15-EAE Villena, 188/15-EAE Alcoi i 203/15-EAE Nules.  
«Informe ambiental i territorial estratègic  
Títol: modificació puntual del pla general d'ordenació urbana en l'àrea dotacional privat ocupat per la Residencia Hogar Virgen de las Virtudes.  
Promotor: Ajuntament de Villena.  
Autoritat substantiva: Ajuntament de Villena i Comissió Territorial d'Urbanisme.  
Localització: Villena (Alacant).  
Núm. d'expedient: 187/9624-JAN.  
  
La Comissió d'Avaluació Ambiental, en la sessió celebrada el 25 de maig de 2016, va adoptar l'acord següent:  
Vista la proposta de l'informe ambiental i territorial estratègic de la modificació puntual del pla general d'ordenació urbana en l'àrea dotacional privat ocupat per la Residencia Hogar Virgen de las Virtudes de Villena, en els termes següents:  
  
A. Antecedents  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix, en l'article 22, que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
En la LOTUP s'estableix (art. 46) que seran objecte d'aquesta avaluació ambiental i territorial estratègica ordinària els plans i programes, i també les seues modificacions, que una administració pública adopte i aprove, i l'elaboració i l'aprovació dels quals estiga exigida per una disposició legal o reglamentària o acord del Consell, en compliment dels casos de l'apartat 1 de l'esmentat article.  
D'acord amb el que estipula l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els casos hi previstos i tenint en compte els criteris establits en l'annex VIII de la llei, tot això després de la consulta prèvia a les administracions públiques afectades i d'acord amb les fases de la tramitació exposades en l'article 49.  
  
B. Document inicial estratègic  
B.1) Documentació aportada  
El Servei Territorial d'Urbanisme d'Alacant de la Conselleria d'Habitatge, Obres Públiques i Vertebració del Territori remet, el 21 d'octubre de 2015, la sol·licitud de l'Ajuntament de Villena per a l'inici del procediment d'avaluació ambiental i territorial estratègica de la modificació puntual del pla general Residencia Hogar Virgen de las Virtudes.  
La documentació presentada consistia en un document en format paper i digital CD, on s'adjuntava:  
- Document inicial estratègic.  
- Esborrany de la modificació puntual del pla.  
Una vegada revisada la documentació es comunica, per mitjà d'un escrit de 10 de novembre de 2015, l'obertura de l'expedient 187/1156-YIW a l'Ajuntament de Villena.  
Posteriorment, l'1 de març de 2016 es rep la documentació complementària següent:  
- Anàlisi d'inundabilitat.  
- Còpia de l'estudi d'integració paisatgística.  
- CD d'informació.  
B.2) Informació territorial  
El municipi de Villena, situat a la comarca de l'Alt Vinalopó, a la província d'Alacant, té una població de 34.834 habitants (segons l'IVE de l'1.01.2013), distribuïts en un nucli de població principal i d'altres 13 de xicoteta entitat. La superfície del terme municipal és de 354,0 km². Se situa a una altitud de 503 msnm i a una distància de 59 km de la capital de la província.  
Limita amb les províncies d'Albacete (Caudete) i Múrcia (Iecla) a l'oest; la Font de la Figuera i Fontanars dels Alforins, al nord; el Camp de Mirra, Cañada i Biar, a l'est, i Sax, Salinas, Monòver i el Pinós, al sud.  
B.3) Planejament vigent  
El planejament vigent al municipi de Villena és el Pla General de Villena aprovat definitivament per la Comissió Provincial d'Urbanisme amb data 16 d'octubre de 1992. Aquest pla va ser avaluat ambientalment (exp. 324/90-AIA) mitjançant declaració d'impacte ambiental (exp. 324/90-AIA) de data 19 de gener de 1991.  
El pla general qualifica l'àmbit de la modificació puntual com a sòl urbà, i diferencia part d'aquesta com a equipament assistencial privat del sistema general i una l'altra part com a espai lliure privat.  
B.4) Objecte de la modificació i justificació  
Àmbit  
La modificació pretesa afecta sòl urbà amb ordenació detallada delimitada pel PGOU.  
La parcel·la objecte de la modificació forma part de l'illa de cases 61218 i està delimitada al nord, amb la plaça de Las Malvas; a l'est, amb la finca cadastral 6181006YH8758S i 6181023XH8768S; a l'oest, amb la 6181026XH8768S i 6181021XH8768S, i al sud, amb el carrer Ferriz.  
Visor cartogràfic de la Conselleria d'Habitatge, Obres Publiques i Vertebració del Territori  
La necessitat de formular aquesta modificació puntual és conseqüència de la política d'actuacions que, des d'anys arrere, promou la Congregación de las Hermanitas de Ancianos Desamparados en coordinació amb la conselleria competent i dins del procediment administratiu obert d'autorització i funcionament per a residència d'ancians. Aquesta intervenció es desenvolupa en l'àmbit del nou marc normatiu, en concret, l'Ordre 4 de febrer de 2005, de la Conselleria de Benestar Social, annex II i annex III (on es regula el règim d'autorització i funcionament dels centres de serveis socials especialitzats per a l'atenció de persones majors (DOGV 4945, 14.02.2005) de cara a l'adequació final de la residència a les noves legislacions.  
  
Com a conseqüència d'aquestes actuacions d'adequació es requereixen més requisits superficials que els actualment existents en la residència, si a això s'uneix el fet que una part important de la superfície actual destinada a dotació assistencial el conformen el conjunt historicoartístic del palau de Los Mergelina i l'església de Las Hermanitas, limitant aquests últims edificis la volumetria necessària per a la mencionada adequació; tot això comporta ineludiblement a la congregació la necessitat de proposar la pertinent modificació puntual del PGMOU per a donar cabuda a les ampliacions per al condicionament d'aquesta residència als actuals estàndards de millora de la qualitat de vida i benestar que els centres de persones majors han de satisfer actualment i en el futur.  
  
Objecte  
La modificació permetrà l'execució d'un nou edifici dotacional en l'interior de la parcel·la privada que done resposta a les necessitats d'adequació de les instal·lacions als requisits actuals.  
Per a això, la modificació puntual proposa la transformació d'una porció de sòl dotacional d'espais lliures de destinació privat (ELP) en un sòl dotacional privat (AS) de caràcter assistencial.  
L'actual parcel·la d'ELP té una superfície de 1.825,02 m², amb una ocupació actual en planta de la residència de 2.217.48 m², sent l'ocupació de la nova residència proposada de 2.672,67 m², i queda la superfície final destinada a espai lliure privat d'aquesta última en 13.693,83 m². La nova ampliació, per tant, a penes altera les característiques morfològiques d'aquesta zona perquè amplia, majoritàriament, volums ja existents.  
La nova ampliació prevista de l'equipament assistencial es desenvolupa cap a la zona sud-oest de la residència, majoritàriament en paral·lel a les mitgeres, i ocupa una part de l'espai lliure privat que hi ha.  
  
Estat actual planejament proposat  
  
  
Alternatives i justificació  
Atesa la configuració espacial de l'edifici que constitueix la Residencia Hogar Virgen de las Virtudes i les necessitats plantejades, les alternatives que es presenten com a solució a aquestes necessitats són molt limitades, considerant els requeriments superficials que comporta l'adaptació dels espais de la residència al nou marc normatiu.  
  
  
Alternativa 0 (o de no-intervenció)  
Quant a l'alternativa 0, o de no-intervenció, que suposaria el manteniment de les condicions actuals de la residència d'ancians, no s'hi considera, tenint en compte que l'adaptació dels espais destinats a residència d'ancians respon a:  
- L'estat de deteriorament de l'actual residència.  
- El compliment de la normativa d'autorització de residències d'ancians promulgada per la Conselleria de Benestar Social.  
- La millora de les condicions d'habitabilitat dels residents del centre.  
- La necessitat de mantindre un mínim nombre de residents del centre, atés que la reducció excessiva del nombre d'ancians posaria seriosament en perill la viabilitat de la residència.  
  
Alternativa 1 (solució adoptada)  
La solució proposada, que comportaria l'ampliació i rehabilitació de la totalitat de la residència (asil), presenta els factors i els avantatges respecte a la resta d'alternatives considerades següents:  
- Donar resposta a les necessitats de transformació i creixement de les instal·lacions de la residència i l'adequació a les normatives pertinents que passa per la necessitat d'augmentar la superfície destinada a aquesta finalitat. Aquest compliment està íntimament lligat a l'autorització del centre per part de la Conselleria per al seu funcionament.  
- No s'entén, per tant, la viabilitat de l'actual residència sense l'execució de l'ampliació proposada perquè, amb les superfícies actuals, el seu estat de mala conservació general i els necessaris estàndards mínims requerits tant des de la Conselleria (llicència d'autorització), com de la pròpia congregació (ràtios mínims per a la viabilitat i sostenibilitat de les actuals residències de la Congregació), l'actual residència no és viable.  
- La nova ampliació i rehabilitació garantirà la preservació dels edificis protegits en la mesura que l'abast de la nova ampliació i rehabilitació incideix directament en la conservació d'aquests, a saber, el palau de Los Mergelina, actualment en molt mal estat i sense ús, seria restaurat i dotat d'ús, l'església de la congregació, també edifici protegit, seria rehabilitada dins del projecte general d'ampliació i rehabilitació de la residència.  
- La posició de la nova dotació en la parcel·la permet una millor i més clara relació dels espais que la componen, ja que minimitza i amplia els recorreguts i augmenta els punt de connexió entre tots els edificis: palau, església, edifici d'ancians, edifici de la congregació, etc. (la condició dels habitants d'aquest tipus de centres, majoritàriament amb mobilitat reduïda, evidencia un nombre major de connexions entre els edificis que optimitze els recorreguts i els accessos. A més, aquesta ubicació proposada incideix molt poc sobre l'actual jardí, i fa més partícips les estances habitables a aquest i, per tant, el dota d'un ús més racional que l'actual.  
La justificació de la modificació radica a donar resposta a les necessitats de transformació i creixement de les instal·lacions de la residència, i també l'adequació a les normatives pertinents, per a això cal augmentar la superfície destinada amb aquest fi.  
La proposició de la nova dotació en la parcel·la permet una millor i més clara relació dels espais que la componen, ja que minimitza i amplia els recorreguts i augmenta els punts de connexió entre tots els edificis que la componen: palau, església, edifici d'ancians, edifici de la congregació, etc.   
  
C. Possibles efectes sobre el medi ambient  
D'acord amb allò que s'ha indicat en el document d'inici, l'àmbit afectat per la modificació es troba en sòl classificat com a urbà, sector 10, zona 10.2, afectat per dos usos específics distints.  
- El primer, ocupat pel que és pròpiament l'actual edifici de la Residencia Hogar Virgen de las Virtudes, és un equipament assistencial de domini i ús privat (AS).  
- El segon, corresponent a les zones de jardins de la residència, és sistema local d'espais lliures privats (ELP).  
Les característiques del medi ambient i territori de l'àmbit afectat per la modificació puntual proposada són les inherents a un entorn urbà consolidat, les característiques paisatgístiques d'interés ambiental del qual no es veuran modificades per la nova ampliació de l'edifici.  
  
Els efectes previsibles sobre el medi ambient de l'actuació prevista són els inherents a la rehabilitació i execució d'una edificació de quatre alçàries de mitjana i 2.672,67 m² de planta en un entorn urbà consolidat com és l'entorn de la plaça de Las Malvas i carrer Ferriz de Villena, representats per edificis residencials de factura més clàssica la part que dóna a la plaça de Las Malvas i de factura moderna dels anys 70 i 80 els que donen al carrer Ferriz. Són irrellevants els efectes d'aquest sobre els elements estratègics del territori.  
  
D. Consultes realitzades  
Per part de la direcció general en matèria competent d'avaluació ambiental, d'acord amb l'article 51.1 de la 5/2014, de 25 de juliol, d'ordenació del territori, urbanisme i paisatge de la comunitat valenciana (LOTUP), la documentació aportada s'ha sotmés a consulta, com a administracions públiques afectades, a:  
  
Consulta Informe Administració consultada  
 21.10.2015 Conselleria d'Habitatge, Obres Públiques i Vertebració del Territori.  
Servei d'Urbanisme. Direcció Territorial d'Alacant.  
12.11.2015 03.05/2016 Conselleria d'Habitatge, Obres Públiques i Vertebració del Territori.  
Subdirecció General d'Ordenació del Territori i Paisatge. Infraestructura Verda i Paisatge  
05.04.2016 16.12.2015  
27.04.2016 Conselleria d'Habitatge, Obres Públiques i Vertebració del Territori.  
Subdirecció General d'Ordenació del Territori i Paisatge. PATRICOVA  
10.11.2015 Conselleria d'Educació, Investigació, Cultura i Esport.  
Servei de Patrimoni Cultural.  
  
  
Els informes que s'han rebut, juntament amb l'informe ambiental i territorial estratègic, es publicaran en el web següent: http://www.agroambient.gva.es/web/evaluacion-ambiental/buscador-de-expedientes  
E. Identificació i valoració dels possibles efectes sobre el medi ambient  
Analitzat el document inicial estratègic i els informes que s'han rebut, s'efectua la valoració dels possibles efectes d'aquesta modificació puntual del pla general Residencia Hogar Virgen de las Virtudes, de Villena, seguint els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
Així, tenint en consideració les característiques de la modificació, es pretén l'execució d'un nou edifici dotacional en l'interior de la parcel·la privada que done resposta a les necessitats d'adequació de les instal·lacions als requisits actuals.  
Per a això, la modificació puntual proposa la transformació d'una porció de sòl dotacional d'espais lliures de destinació privat (ELP) en el sòl dotacional privat (AS) de caràcter assistencial.  
Per tant, dels informes rebuts s'observen les consideracions següents tant de tipus legal com ambiental que descrivim:  
  
- Urbanisme  
D'acord amb l'informe que adjunta la sol·licitud d'inici del 21 d'octubre de 2015, del Servei Territorial d'Urbanisme d'Alacant, es realitzen dos tipus de consideracions: d'una banda, quant a les competències del servei en l'àmbit territorial, s'indica que la proposta ha de justificar, en el moment procedimental previ a l'aprovació provisional de l'instrument de planejament, el compliment dels estàndards regulats en l'article 24 de la LOTUP, d'acord amb les determinacions que estableix el pla general per al còmput de les zones verdes i parcs públics.  
  
La modificació afecta determinacions de la xarxa estructural. És per això que l'aprovació definitiva de l'instrument de planejament correspon a la conselleria competent en matèria d'ordenació del territori (art. 42.2.c de la LOTUP).  
Quant a les consideracions ambientals, des de les competències urbanístiques del servei, no sembla que la modificació tinga efectes significatius sobre el medi ambient.  
- PATRICOVA  
Sobre la documentació inicial, el Servei d'Ordenació del Territori de la Subdirecció General d'Ordenació del Territori i Paisatge, el 16 de desembre de 2015, va emetre un informe. Posteriorment, en presentar l'Ajuntament la documentació complementària l'1 de març de 2016, es va emetre un segon informe, rebut el 27 d'abril de 2016, on es fixen les determinacions per part de l'òrgan competent quant al risc d'inundabilitat d'acord amb el pla d'acció territorial de caràcter sectorial sobre prevenció de risc d'inundació a la Comunitat Valenciana (PATRICOVA).  
  
En aquest últim informe es determina que l'actuació proposada no està afectada per risc d'inundació, tenint en compte les consideracions següents que justifiquen la no-afecció, basant-se en el document d'anàlisi d'inundabilitat presentat per l'Ajuntament:  
- A pesar de l'alta vulnerabilitat de l'ús que es pretén ampliar s'ha aportat la documentació que aclareix la situació de la residència respecte de les afeccions d'inundabilitat de caràcter geomorfològic, i també les mesures de caràcter preventiu a implantar en les noves edificacions i en l'ordenació de l'àmbit de la modificació puntual que ens ocupa.  
  
- De la proposta plantejada no es deriven efectes significatius referents a la problemàtica d'inundabilitat, sempre que es complisquen les mesures aportades en el document anàlisi d'inundabilitat, que hauran de ser comprovades per l'Ajuntament.  
- Infraestructura verda i paisatge  
El Servei d'Infraestructura Verda i Paisatge de la Subdirecció General d'Ordenació del Territori i Paisatge remet un informe el 3 de maig de 2016 en el qual, sense perjudici de les qüestions que s'hi assenyalen, atés que es preserva l'ús dotacional de la parcel·la afectada per la modificació i es mantenen els paràmetres urbanístics fixats pel pla general, s'estima viable la modificació proposada des del punt de vista del paisatge, entenent-se que la volumetria proposada, l'aplicació de les normes urbanístiques vigents i la restitució de l'arbratge afectat constitueixen mesures d'integració adequades per a integrar l'actuació en el paisatge urbà de Villena. Tot això sense perjudici del compliment de la legislació sectorial que li poguera ser aplicat.  
  
F. Determinació de l'existència d'efectes significatius  
Segons el que estableix l'article 46 de la LOTUP, l'òrgan ambiental ha de determinar si un pla o la seua modificació ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si escau, després de la consulta prèvia a les administracions públiques afectades, i amb les consideracions a què fa referència l'article 51 de la LOTUP.  
En el cas de la modificació puntual del pla general Residencia Hogar Virgen de las Virtudes, de Villena, es tracta d'una modificació menor de pla i en la qual l'àmbit municipal afectat per la modificació es correspon amb una zona en sòl urbà consolidat.  
A la vista de la documentació presentada, d'acord amb els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge (LOTUP), considera:  
Que la modificació puntual del pla general Residencia Hogar Virgen de las Virtudes, de Villena, no comporta una magnitud important, ja que l'àrea objecte de la modificació és sòl urbà consolidat; tampoc representa cap vulnerabilitat davant de característiques naturals ni sobre el paisatge.  
Per tant, analitzada la documentació presentada i el seu objecte, els informes sectorials emesos, revisada la cartografia existent en el sistema d'informació territorial d'aquesta conselleria, es pot determinar, respecte de la modificació puntual del pla general Residencia Hogar Virgen de las Virtudes, de Villena, que el procediment d'avaluació simplificada és suficient per a determinar que no presenta efectes significatius sobre el medi ambient, complint les determinacions exposades en aquest document.  
  
G. Proposta d'acord  
Atenent el que estableix l'article 51.2.b de la LOTUP, i ja que la modificació puntual avaluada no té efectes significatius en el medi ambient i se sotmet al procediment simplificat d'avaluació:  
  
D'acord amb allò que s'ha exposat es resol: emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla general Residencia Hogar Virgen de las Virtudes, de Villena, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació d'aquesta modificació d'acord amb la seua normativa sectorial, sempre que s'ajuste a allò que s'ha descrit en la documentació presentada, així com al que estableix la legislació vigent i els informes emesos respecte d'això, i es consideren les determinacions per a la seua aprovació definitiva següents:  
- S'han d'incloure en les normes urbanístiques les mesures de mitigació d'inundabilitat proposades.  
- S'ha d'obtindre del servei competent en matèria de patrimoni històric un informe favorable previ a l'aprovació definitiva.  
- S'ha de justificar el compliment dels estàndards regulats en l'article 24 de la LOTUP, d'acord amb les determinacions que estableix el pla general per al còmput de les zones verdes i parcs públics.  
Segons el que estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera aprovat la modificació puntual del pla general Residencia Hogar Virgen de las Virtudes, de Villena, en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Per tant, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del pla general Residencia Hogar Virgen de las Virtudes, de Villena, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar a les persones interessades que contra aquesta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa li notifique perquè en prenga coneixement i a l'efecte oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, de conformitat amb el que autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 25 de maig de 2016.- El secretari de la Comissió d'Avaluació Ambiental: José del Valle Arocas.»  
  
«Informe ambiental i territorial estratègic  
Expedient: 188/7272-OKC.  
Títol: modificació de determinats articles de la normativa urbanística del PGOU d'Alcoi: alçària mínima d'edificació i compatibilitat de l'ús dotacional amb l'industrial.  
Promotor: Ajuntament d'Alcoi.  
Autoritat substantiva: Ajuntament d'Alcoi.  
Localització: Alcoi (Alacant).  
  
La Comissió d'Avaluació Ambiental, en la sessió celebrada el 25 de maig de 2016, va adoptar l'acord següent:  
Vista la proposta de l'informe ambiental i territorial estratègic de la modificació de determinats articles de la normativa urbanística: alçària mínima de l'edificació i compatibilitat de l'ús dotacional amb l'ús industrial del Pla General d'Ordenació Urbana (PGOU) d'Alcoi, en els termes següents:  
Amb data 28 d'octubre de 2015 ha tingut entrada en el Servei d'Avaluació Ambiental Estratègica (Direcció General de Medi Natural i d'Avaluació Ambiental) una sol·licitud d'inici de l'avaluació ambiental i territorial estratègica de la modificació de determinats articles de la normativa urbanística del PGOU d'Alcoi: alçària mínima de l'edificació i compatibilitat de l'ús dotacional amb l'industrial.  
  
1. Documentació presentada  
La sol·licitud d'inici, remesa per l'Ajuntament d'Alcoi, adjunta una proposta de la modificació i document inicial estratègic, d'acord amb el que estableix l'article 50 de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP). La documentació es presenta en format paper i digital.  
  
  
2. Planejament vigent  
El planejament vigent a Alcoi és el pla general d'ordenació urbana (PGOU) aprovat definitivament per la Resolució del conseller d'Obres Púbiques, Urbanisme i Transports, el 18 d'agost de 1989 (20 de juliol de 1989 segons l'informe del Servei Territorial d'Urbanisme) i publicat el 14 de setembre de 1989 (BOP 212), que no va ser sotmés a avaluació ambiental.  
El PGOU d'Alcoi està en tràmit de revisió (exp. 70/5041-YWP), i s'ha emés el document de referència amb data 15 de juny de 2009, i el 8 de novembre de 2011, informe ambiental, en relació amb la sol·licitud de memòria ambiental.  
  
3. Objecte, descripció/característiques del pla i justificació  
L'objecte de la modificació puntual és la modificació de dos articles de les normes urbanístiques del Pla General d'Ordenació Urbana d'Alcoi (articles 158 i 451) i un article de les ordenances del pla parcial del polígon sud Santiago Payá (article V.2.2.).  
A) D'una banda, es proposa modificar l'article 158, «Nombre de plantes per davall de les permeses de la normativa urbanística» (contingut en el títol 5, «Normes generals de l'edificació i les xarxes d'infraestructures»; capítol 2, «Condicions de volum», i secció 4, «Paràmetres i condicions d'alçària dels edificis»).  
En la redacció original aquest article s'estableix:  
«Quan no s'estipule el contrari, el nombre de plantes expressat en plànols o en les corresponents ordenances s'entendrà fix, i no es permetrà que el seu nombre siga menor».  
La nova regulació incorpora la possibilitat que l'ajuntament autoritze, en determinats casos, la construcció de menys alçàries. Per a això, s'afig:  
«No obstant això, l'ajuntament podrà autoritzar menor nombre de plantes amb la justificació prèvia de la conveniència del canvi de tipologia i l'adequació de la proposta a la morfologia urbana existent, aspectes a desenvolupar en l'estudi d'integració paisatgística que es considerarà preceptiu».  
Justificació. La proposta de modificació de l'article indicat està motivada per diverses consultes rebudes en l'ajuntament on se sol·licita informació urbanística per a poder destinar diversos solars de la ciutat a usos terciaris que no estiguen acompanyats d'ús residencial en plantes superiors, i així ocupar el solar amb edificacions aïllades i alliberar gran superfície d'aquest com a espai lliure. En la documentació s'assenyala com a objectiu aconseguir «una millora en la imatge urbana i una millor integració paisatgística en el teixit urbà consolidat».  
  
B) D'altra banda, es proposa modificar la normativa urbanística del pla general per a la zona industrial, en concret l'article 451, «Usos», i la corresponent al pla parcial del polígon sud Santiago Payá, article V.2.2, «Condicions particulars d'ús», atés que en l'actual regulació no es preveu l'ús dotacional educatiu com a compatible amb l'industrial.  
  
L'article 451 forma part de la secció 3, «Indústries en edificació aïllada», continguda en el capítol 5, «Ordenança industrial», del títol 7, «Normes particulars en sòl urbà».  
En la nova regulació s'introdueix com a ús compatible amb l'ús global o característic industrial, el dotacional en la classe primera, en situació A, B i C i graus 3, 4 i 5.  
Dotacional en la classe primera correspon a «Educatiu, centres d'ensenyances de tots els tipus i nivells» segons el que disposa l'article 350 de les normes urbanístiques (NU).  
Les situacions, definides en l'article 273 de les NU, són:  
A) En parcel·la lliure d'edificació o amb construccions que no superen els 0,1 m² per m² de sòl.  
B) En edifici exclusiu aïllat, en illa completa o entre mitgeres.  
  
C) En part d'un edifici amb ús diferent del d'habitatge.  
Els graus 3, 4 i 5, establits en article 274 de les NU, són:  
3) De superfície compresa entre 250 i 500 m² o capacitat de 50 a 250 persones.  
4) De superfície entre 100 i 250 m² o capacitat de 15 a 50 persones.  
  
5) De superfície menor de 100 m² o capacitat inferior a 15 persones.  
  
Justificació. Aquesta proposta de regulació està motivada per la sol·licitud de l'Agència de Desenvolupament Local de la compatibilitat d'usos dotacionals educatius en zones industrials per a poder realitzar tallers de formació i ocupació.  
L'Ajuntament considera convenient permetre la compatibilitat d'usos proposada, atesa la voluntat de reforçar accions formatives de formació professional, per mitjà de pràctiques en empreses. La nova regulació limita a 500 m² la superfície màxima (grau 3) atés que l'ús dotacional queda vinculat a les pràctiques a realitzar en empreses, per la qual cosa la part formativa no requereix grans superfícies. S'assenyala en la documentació que amb el canvi no es pretén que s'ubiquen els nous centres educatius en els sòls industrials.  
Abast i desenvolupament previsible  
En la documentació s'assenyala que la modificació no actua sobre un àmbit, sector o illa física concreta, atés que es proposa una nova regulació en l'articulat, i que, com que està motivada per diverses consultes rebudes en l'ajuntament, és previsible que després de la seua aprovació se sol·liciten algunes llicències urbanístiques, que es desenvolupen i s'implementen en diferents emplaçaments.  
Alternatives  
Atenent el caràcter menor de la modificació i el seu reduït àmbit d'actuació, no es concreten alternatives. No obstant això, de la regulació proposada es desprén que amb la definició en la seua redacció de graus, situacions i exigències han anat descartant-se d'altres possibles opcions que poden entendre's com alternatives, per a ajustar-la a la problemàtica generada. A l'efecte de prosseguir la tramitació d'avaluació ambiental es pot considerar al seu torn, com a alternativa 0, la regulació corresponent al planejament vigent.  
  
4. Consultes realitzades  
La direcció general competent en matèria d'avaluació ambiental, d'acord amb l'article 51.1 de la LOTUP, ha sotmés a consulta la documentació aportada, com a administracions públiques afectades, a:  
  
  
Consulta Informe Administració consultada  
17.11.2015 02/12/205 CITMA. Servei Territorial d'Urbanisme  
17.11.2015  
  
   
09.05.2016  
02.12.2015 CITMA. Subdirecció General d'Ordenació, Planificació i ATE  
Servei d'Infraestructura Verda i Paisatge  
Servei d'Ordenació del Territori (PATRICOVA)  
17.11.2015 € Conselleria d'Educació, Investigació, Cultura i Esport  
Direcció General de Cultura i Patrimoni  
Servei de Patrimoni Cultural  
17.11.2015 15.12.2015 Conselleria d'Educació, Investigació, Cultura i Esport.  
Secretaria Autonòmica d'Educació i Investigació  
Servei d'Infraestructures  
  
  
Nota: els informes emesos es publicaran en la pàgina web www.agroambient.gva.es/eae juntament amb l'informe ambiental i territorial estratègic.  
  
5. Identificació i valoració dels possibles efectes sobre el medi ambient  
D'acord amb allò que s'ha estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de la certesa en la determinació de l'existència d'efectes significatius sobre el medi ambient, després de la consulta a les administracions públiques afectades a les quals fan referència els articles 48.d i 51.1 de la LOTUP.  
Paisatge  
De conformitat amb els articles 6, 34, 35 i 63 de la LOTUP, el paisatge ha d'integrar-se en la planificació territorial i urbanística, per mitjà de la incorporació en els seus plans i projectes de condicionants, criteris o instruments de paisatge en funció de l'abast de les seues determinacions i del paisatge afectat.  
El 9 de maig de 2016, el Servei d'Infraestructura Verda i Paisatge emet un informe, en el qual no es considera necessària l'elaboració d'instrument de paisatge per a la modificació puntual proposada, en virtut del següent:  
A) En relació amb la possible disminució del nombre de plantes, que «no tindrà una incidència significativa en el paisatge urbà del municipi sempre que es mantinguen la resta dels paràmetres urbanístics aplicables i, en especial, les condicions estètiques adequades a la zona urbana en què es prevegen les distintes actuacions, garantint la preservació del caràcter del paisatge urbà existent i evitant l'aparició de mitgeres que afecten de manera negativa la configuració de l'escena urbana» i que es controlarà que no s'altere de manera determinant, en cada cas, el caràcter o la percepció del paisatge per mitjà de l'estudi d'integració paisatgística, que en la regulació proposada s'estableix com a preceptiu, i les justificacions que s'hi han d'incloure.  
  
B) En relació amb la possibilitat de permetre l'ús dotacional educatiu com a compatible amb l'industrial en el polígon sud Santiago Payá, que la modificació no comporta la ubicació de centres educatius en sòl industrial i que «ja són compatibles altres usos dotacionals, a priori de semblant incidència paisatgística», per tant es considera que no s'alteraran de manera significativa ni el caràcter ni la percepció del paisatge.  
  
Risc d'inundació  
Decret 201/2015, de 29 d'octubre, del Consell, pel qual s'aprova el Pla d'acció territorial sobre prevenció del risc d'inundació a la Comunitat Valenciana estableix restriccions per a la implantació de certs usos en sòl urbà afectat per risc d'inundació.  
  
El 2 de desembre de 2015, el Servei d'Ordenació del Territori, considerant les cartografies d'inundabilitat aplicables en virtut de l'article 10 de la Normativa del Pla d'Acció Territorial sobre Prevenció del Risc d'Inundació a la Comunitat Valenciana (PATRICOVA), constituïdes per la cartografia del PATRICOVA i la del Sistema Nacional de Cartografia de Zones Inundables (SNCZI), emet informe sobre la modificació proposada i indica que no està afectada per risc d'inundació.  
Educació  
El 15 de desembre de 2015, el Servei de Planificació Educativa i el Servei d'Infraestructures de la Conselleria d'Educació, Investigació, Cultura i Esport emeten informe sobre la modificació proposada i indiquen que no comporta alteració de la població escolar prevista en el municipi, que no afecta els equipaments d'ús educatiu destinats als nivells obligatoris ni a les reserves de sòl previstes per a aquest fi, i que no és incompatible amb la legislació en matèria educativa.  
No obstant això, s'assenyala en l'informe que haurà de quedar recollit, tant en l'articulat de les normes urbanístiques com en l'ordenança del pla parcial del polígon industrial Santiago Payá, que l'abast d'aquesta compatibilitat amb l'ús educatiu es limita a classes de formació i pràctiques en empreses ubicades en el polígon, però en cap cas a la ubicació de nous centres educatius en sòl industrial.  
Aspectes urbanístics  
L'1 de desembre de 2015, el Servei Territorial d'Urbanisme emet un informe sobre el planejament vigent i assenyala que no s'adverteix que es contravinga la normativa d'aplicació des del punt de vista de les seues competències.  
Realitzada l'anàlisi tècnica de la documentació presentada, consultada la cartografia temàtica del visor de la Generalitat i vistos els informes que s'han rebut, es considera que la modificació de determinats articles de la normativa urbanística: alçària mínima de l'edificació i compatibilitat de l'ús dotacional amb l'ús industrial del PGOU d'Alcoi proposada, que afecta només sòl urbà, sense incidència sobre el paisatge, sense perjudici que hagen de ser ateses les qüestions assenyalades en l'informe en matèria educativa, no presenta efectes significatius sobre el medi ambient.  
  
6. Consideracions jurídiques  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix, en l'article 22, que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
  
7. Proposta d'acord  
Segons el que estableix l'article 51 de la LOTUP, per considerar, d'acord amb els criteris de l'annex VIII d'aquesta llei, que la modificació del pla avaluada no influeix en altres plans o programes; que no té incidència en el model territorial vigent en el municipi ni produeix increment significatiu en el consum de recursos, i que no suposa afecció sobre elements del patrimoni natural, tenint en compte les consultes realitzades, es pot concloure que el procediment d'avaluació ambiental simplificada és suficient per a determinar que la proposta de modificació de determinats articles de la normativa urbanística: alçària mínima de l'edificació i compatibilitat d'ús dotacional amb l'ús industrial del PGOU d'Alcoi no presenta efectes significatius sobre el medi ambient, sense perjudici que hagen de ser ateses les qüestions assenyalades en l'informe de matèria educativa.  
D'acord amb el que s'ha exposat, es proposa emetre informe ambiental i territorial estratègic favorable, per no tindre efectes significatius sobre el medi ambient d'acord amb el procediment simplificat d'avaluació ambiental i territorial estratègica, de la modificació de determinats articles de la normativa urbanística: alçària mínima de l'edificació i compatibilitat de l'ús dotacional amb l'ús industrial del PGOU d'Alcoi, i correspon continuar la tramitació de la modificació del pla d'acord amb la seua normativa sectorial, si bé s'hauran de complir els condicionants següents:  
- S'ha d'incorporar, tant en l'articulat de les normes urbanístiques com en l'ordenança del pla parcial del polígon industrial Santiago Payá, que l'abast de l'esmentada compatibilitat amb l'ús educatiu es limita a classes de formació i pràctiques en empreses ubicades en el polígon, però en cap cas a la ubicació de nous centres educatius en sòl industrial.  
  
- Abans de l'aprovació definitiva, s'haurà d'obtindre el preceptiu informe en matèria de patrimoni cultural.  
Segons el que estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera aprovat el pla en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb allò que disposa l'article 3.2 del Decret 230/2015, de 4 de desembre, del Consell, pel qual s'aprova el reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Per tant, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació de determinats articles de la normativa urbanística: alçària mínima de l'edificació i compatibilitat de l'ús dotacional amb l'ús industrial del PGOU d'Alcoi, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
Notificar a les persones interessades que contra aquesta resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa li notifique perquè en prenga coneixement i a l'efecte oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, d'acord amb el que autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 25 de maig de 2016.- El secretari de la Comissió d'Avaluació Ambiental: José del Valle Arocas.»  
  
  
«Informe ambiental i territorial estratègic  
Objecte: pla de reforma interior del sòl urbà industrial àmbit sud-est.  
Promotor: Ajuntament de Nules.  
Autoritat substantiva: Comissió Territorial d'Urbanisme de Castelló i Ajuntament.  
Localització: Nules (Castelló).  
Número d'expedient: 203/9391-QUD.  
La Comissió d'Avaluació Ambiental, en sessió celebrada el 25 de maig de 2016, va adoptar l'acord següent:  
Vista la proposta de l'informe ambiental i territorial estratègic del pla de reforma interior del sòl urbà industrial àmbit sud-est de Nules, en els termes següents:  
  
A. Antecedents  
L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol per mitjà de la Llei 21/2013, de 9 de desembre, d'Avaluació Ambiental, i al dret autonòmic per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial Decret Legislatiu 7/2015, de 30 d'octubre, pel qual s'aprova el Text Refós de la Llei de Sòl i Rehabilitació Urbana, estableix, en l'article 22, que els instruments d'ordenació territorial i urbanística estan sotmesos a avaluació ambiental de conformitat amb el que preveu la legislació d'avaluació ambiental.  
En la LOTUP s'estableix (article 46), que seran objecte d'aquesta avaluació ambiental i territorial estratègica ordinària els plans i programes, així com les seues modificacions, que s'adopten i s'aproven per una administració pública i l'elaboració i aprovació de la qual estiga exigida per una disposició legal o reglamentària o acord del Consell, d'acord amb els supòsits de l'apartat 1 d'aquest article.  
D'acord amb allò que s'ha estipulat en l'article 46.3 de la LOTUP, l'òrgan ambiental determinarà si un pla o programa ha de ser objecte d'avaluació ambiental i territorial estratègica simplificada o ordinària, en els supòsits que s'hi preveuen i tenint en compte els criteris establits en l'annex VIII de la llei, tot això després de la consulta a les administracions públiques afectades i d'acord amb les fases de la tramitació exposades en l'article 49.  
  
B. Document inicial estratègic  
B.1) Documentació aportada  
El Servei Territorial d'Urbanisme de la Conselleria d'Habitatge, Obres Públiques i Vertebració del Territori remet el 18 de novembre de 2015 la sol·licitud de l'Ajuntament de Nules per a l'inici del procediment d'avaluació ambiental i territorial estratègica del pla de reforma interior del sòl urbà industrial àmbit sud-est de Nules.  
La documentació presentada consistia en un document en format paper i digital CD, on s'adjunta:  
- Document inicial estratègic.  
- Pla de reforma interior i homologació.  
- Esborrany del pla d'actuació integrada.  
- Documentació de l'Agrupació d'Interés Urbanístic Ceràmiques i Frites de Nules.  
  
Revisada la documentació, es comunica per mitjà d'un escrit d'1 de desembre de 2015 l'obertura de l'expedient 203/8765-ZOR a l'Ajuntament de Nules.  
B.2) Informació territorial  
El municipi de Nules, situat a la comarca de la Plana Baixa, a la província de Castelló, té una població de 13.573 habitants (segons l'IVE a 01.01.2013), distribuïts entre el nucli de població principal i altres dos, Mascarell i platges de Nules. La superfície del terme municipal és de 50,51 km². Se situa a una altitud de 13 msnm i a una distància de 18 km de la capital de la província.  
Limita amb els termes municipals d'Artana, a l'oest; Betxí, les Alqueries i Borriana, al nord; el mar Mediterrani, a l'est, i la Vall d'Uixó i Moncofa, al sud. Dins dels límits del terme municipal de Nules es troba el terme municipal de la Vilavella.  
S'accedix a Nules per la CV-10, l'N-340, l'autopista AP-7 i la CV-18. També té accés per ferrocarril tant des de València com des de Castelló.  
El paisatge es troba caracteritzat per transició dels contraforts de la serra d'Espadà (el Puntal de Nules, 631 m) cap al terreny agrícola ja prop del litoral, i arriba entorn de l'estany, zona antigament dedicada als arrossars fins que va arribar el gran auge del cultiu de la taronja. En aquesta zona també es troben les quatre platges de Nules.  
El cultiu, comerç i manipulació de la taronja és el principal motor econòmic del municipi, juntament amb les indústries i comerços dedicats a l'emmagatzematge i manipulació de cítrics. No obstant això, en els últims anys s'experimenta una notable diversificació dels sectors econòmics gràcies a la potenciació i posada en marxa del sector industrial, sobretot en el sector ceràmic.  
B.3) Planejament vigent  
El Pla General d'Ordenació Urbana de Nules va ser aprovat per la Comissió Territorial d'Urbanisme amb data 27 de febrer de 1992 i publicat en el Butlletí de la Província de Castelló el 6 d'agost de 1992. Aquest pla general va ser avaluat ambientalment per mitjà de declaració d'impacte ambiental (exp. 267/90-AIA).  
En aquests moments es troba en avaluació ambiental (exp. 64/0708-COJ) la nova revisió del pla general, amb document de referència aprovat amb data 16 d'octubre de 2009.  
B.4) Objecte de la modificació  
D'acord amb el document inicial estratègic, el pla general vigent va classificar com a sòl urbà amb la qualificació d'industrial l'àmbit sobre el qual es pretén actuar per a millorar la seua planificació urbanística i aconseguir la seua completa urbanització. Encara que el sòl en qüestió està ocupat per tres indústries, no ha sigut objecte d'urbanització dels vials previstos en el pla general, per la qual cosa els terrenys on s'ubiquen aqueixes indústries no tenen la condició de solar. Això impedeix que es puguen obtindre llicències d'ampliació de les construccions existents la qual cosa resulta convenient per al futur de les empreses que s'hi ubiquen.  
Estat actual  
  
  
El pla general preveu una xarxa viària que és totalment inadequada per al futur de les indústries ubicades en l'àmbit d'actuació, perquè preveu un vial en direcció est-oest que divideix les zones edificables d'ús industrial, i deixa a un costat i a l'altre d'aquest vial indústries del mateix grup empresarial, que convé que tinguen continuïtat quant al sòl sobre el qual s'ubiquen, sense la barrera que suposa per al seu bon desenvolupament productiu l'existència d'un vial que divideix les seues instal·lacions. Per això, resulta convenient suprimir aquest vial.  
  
També preveu el pla general un vial en el límit sud del sòl urbà que, per la seua posició en relació amb la carretera nacional 340, fa que es trobe massa pròxim al lloc on ha d'arribar el vial de desacceleració per a accés a la zona industrial des d'eixa carretera nacional, d'acord amb el que es deriva de les determinacions de la normativa vigent sobre accessos a les carreteres nacionals. És convenient traslladar més cap al nord aquest vial, i eixamplar-lo, a fi que s'emplace de manera que puga complir-se la normativa vigent quant a l'accés des de la carretera nacional 340.  
Els accessos a la zona industrial es realitzen majoritàriament des de la carretera nacional 340 i és convenient que s'adeqüen per a millorar l'accessibilitat i la circulació viària de la zona industrial, i també procurar una millora de la seguretat viària en relació amb aqueix tram de la carretera nacional 340.  
Per a això, caldrà crear un vial de desacceleració des de la carretera nacional 340 que permeta un correcte accés des del sud a la zona industrial que ens ocupa i eliminar a continuació els accessos directes des de la carretera nacional 340 en tot el tram afectat per l'actuació, i establir que la comunicació cap al nord d'aquesta àrea industrial siga a través de la rotonda i el vial existents ja urbanitzats al nord d'aquesta.  
  
Planejament vigent  
  
  
També és convenient ajustar el planejament urbanístic a la realitat actual de les infraestructures ferroviàries contigües per l'est amb l'àmbit d'actuació. Aquestes infraestructures han sigut objecte d'ampliacions al llarg dels anys i han ocupat part dels terrenys que el pla general classifica com a sòl urbà, per la qual cosa és procedent redelimitar aquest sòl per a excloure d'aquest la zona que realment ocupen aqueixes infraestructures.  
Així mateix, s'estima procedent que el camí ramader que travessa part de l'àmbit d'actuació siga objecte d'un canvi de traçat, ja que el que té actualment en la realitat és un camí que divideix les zones industrials, encara que el pla general vigent no recull eixa problemàtica. Per això, és convenient classificar com a sòl urbà camí ramader amb tractament de passeig-albereda el tram est de la delimitació del polígon comprés des del límit sud de l'actuació fins al lloc on actualment, i des de fa molts anys, es troba interrompuda per la infraestructura ferroviària.  
  
B.5) Justificació de la modificació i alternatives  
L'àmbit del pla de reforma interior és la zona de sòl urbà industrial situada al sud del sector 04 industrial a l'oest de la infraestructura ferroviària del ferrocarril València-Castelló, a l'est de la carretera nacional 340 i al nord del sòl no urbanitzable.  
  
  
  
Quant a les alternatives resulta que, tenint en compte la ubicació de l'àmbit i el seu grau de consolidació per les edificacions, no és possible plantejar altres alternatives diferents de la proposada.  
L'alternativa de no modificar el planejament urbanístic (alternativa 0) no resulta convenient, ja que com s'ha justificat en l'apartat anterior hi ha una problemàtica que ha de ser resolta i que això no és possible d'acord amb l'ordenació establida pel pla de Nules.  
  
L'elevat grau de consolidació de la indústria existent en l'àmbit de l'actuació, així com el seu entorn, feia previsible l'execució del desenvolupament urbanístic d'aquest àmbit a curt o mitjà termini. Aquesta consolidació industrial de l'entorn facilita la integració de l'àmbit industrial a desenvolupar i la connexió dels principals serveis d'infraestructura, per la qual cosa les condicions de connexió d'aquests no representen, en principi, més dificultat.  
El desenvolupament previsible del pla serà molt ràpid, ja que l'Agrupació d'Interés Urbanístic del Polígon Industrial Ceràmiques i Frites de Nules, integrada per tots els propietaris privats de finques en l'àmbit del pla de reforma interior, té previst escometre la gestió pels propietaris de la programació i urbanització d'aquest àmbit, seguint els passos legalment establits i sempre que l'Administració pública adopte els acords necessaris per a això.  
Conscient d'això, i a fi de facilitar la urbanització de la zona, ha sigut el PGOU de Nules el que ha dut a terme l'ordenació detallada de l'esmentat sòl urbà d'ús industrial, però sense delimitar cap unitat d'execució. L'ordenació detallada del pla general es limita a establir uns vials perimetrals, un vial transversal i un vial sense eixida que obeeix a les necessitats que hi havia quan es va fer el pla general d'accés a una indústria el sòl de la qual ha quedat ara integrat juntament amb altres propietats que fan innecessari eixe accés. El Pla General de Nules no preveu cap tipus d'equipament ni de zona verda en l'àmbit. L'ordenança d'aplicació a les zones edificables d'ús industrial és la industrial (IN).  
  
A més, escau la redacció d'una homologació de l'àmbit que establisca l'ordenació estructural d'acord amb el que disposa la disposició transitòria segona, apartat 4, de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP).  
Amb l'ordenació proposada, i malgrat no impedir-se la destrucció de les tanques existents, ni dels serveis d'infraestructures, gas, coberts, aparcaments, etc., s'aconsegueix afectar mínimament les construccions existents, la qual cosa facilitarà la gestió de l'àmbit per mitjà de la minoració dels costos que suposaria la realització de vials que afectaran en major grau les edificacions existents.  
La modificació de l'ordenació detallada que es proposa també troba acomodament en l'actual marc normatiu que constitueix la LOTUP, la qual, en l'article 40, indica que els plans de reforma interior compleixen la funció d'ordenar detalladament en àmbits urbanitzats prèviament o amb alt grau de consolidació, com és el cas que ens ocupa. El pla de reforma interior delimita una unitat d'execució a fi que siga objecte d'una actuació integrada en sòl urbà.  
  
Quant a les modificacions en l'ordenació detallada, són les següents:  
  
- Es proposa modificar el vial establit pel Pla General de Nules paral·lel a la carretera nacional 340, de manera que s'hi puga fer la incorporació des d'eixa carretera per mitjà d'un carril de desacceleració i s'efectue l'eixida del polígon pel nord a través de la glorieta i l'accés independents de la carretera nacional que estan ja construïts. Aquest vial paral·lel a la carretera nacional establit en el Pla General de Nules s'ajusta a fi que aquest s'emplace fora de la zona de domini públic de la carretera nacional i de manera que l'alineació que determina el límit de les illes quede establida en el límit de la zona de servitud d'aqueixa carretera, de manera que no s'efectue cap tanca dins de la mencionada zona de servitud.  
  
- Es proposa suprimir el vial que el pla general estableix perpendicular a la carretera nacional, intermedi en l'àmbit i que actualment separa les instal·lacions d'un mateix grup empresarial, cosa que obliga a l'existència d'elements de la indústria que travessen de forma aèria i subterrània aquest.  
- Es proposa crear un nou vial direcció est-oest, bidireccional i de 25 m d'amplària, que ha de complir el que disposa la LOTUP en l'annex IV d'estàndards urbanístics i normalització de determinacions urbanístiques. Aquest vial se situa de manera que permeta complir la normativa reguladora dels accessos des de les carreteres nacionals.  
- Es proposa suprimir el vial que el pla general estableix en el límit sud de l'àmbit, atés que aquest no és compatible amb la normativa reguladora dels accessos de les carreteres nacionals per la seua proximitat a l'inici des del sud del carril d'alentiment a realitzar en la carretera nacional 340.  
- Es proposa suprimir el vial previst pel Pla General d'Ordenació Urbana de Nules, sense eixida, que dóna al vial nord de l'àmbit, per considerar-se innecessari amb l'actual estructura de la propietat i d'acord amb l'interés general.  
- Es proposa qualificar un sòl d'infraestructura-servei urbà per a la futura ubicació d'un centre de transformació d'energia elèctrica, el qual és necessari per a l'abastiment en baixa tensió de l'enllumenat públic a instal·lar en els vials que han de ser urbanitzats.  
- Es proposa modificar les normes urbanístiques de les zones edificables d'ús industrial de l'àmbit d'aquest PRI, a fi de regular més adequadament la separació a les llindes de les edificacions, construccions i instal·lacions, de manera que s'establisca una regulació més coincident amb les necessitat específiques de localització d'alguns elements constructius necessaris per al correcte exercici de les activitats industrials i que necessiten una ubicació més pròxima a les llindes actualment permeses per la regulació normativa establida pel Pla General de Nules.  
  
- També es proposa rectificar un apartat de les normes urbanístiques en què s'indica que el vial paral·lel a la carretera nacional 340 tindrà una amplària de 7 m comptadors a partir del domini públic de manera que s'establisca que aquesta amplària serà de 8 m en l'àmbit sud-est del sòl urbà industrial.  
  
Respecte a aquestes modificacions que es proposen efectuar mitjançant aquest pla de reforma interior, han d'efectuar-se les consideracions següents:  
- No alteren la finalitat del pla general, ni en una modificació substancial d'aquest, ja que es manté l'ús de la zona tal com estableix aquest, no s'incrementen edificabilitats ni alçàries ni d'altres aspectes que poden alterar els fins establits pel pla general per a aquest àmbit.  
  
- No comporten perjudici a l'interés públic o general.  
  
  
  
Còmput i justificació dels estàndards urbanístics  
 Pla general  
(vigent) PRI i   
homologació (proposta)  
Superfície total (m²) 839.937 083.281  
Sòl dotacional (m²) 24.507 30.285  
Illes edificables (m²) 303.180 114.123  
Camins ramaders 2.873  
Edificabilitat (m² sostre) 287.701,7 280,909,9  
Estàndard dotacional global (EDG) 0,085 0,108  
  
  
  
L'estàndard dotacional global de l'ordenació proposada és 0,108 m²sòl/m²sostre, que és superior a l'estàndard dotacional global de l'ordenació establida pel PGOU de Nules, que és de 0,085 m²sòl/m²sostre, amb la qual cosa es compleix allò que s'ha exigit quant a la dotació global de sòl dotacional.  
  
C. Possibles efectes sobre el medi ambient  
D'acord amb els aspectes inclosos en el document inicial estratègic i consultat el sistema d'informació geogràfica d'aquesta conselleria, s'aprecien els aspectes ambientals que poden estar afectats per la modificació següents:  
  
Impactes sobre el medi físic  
El pla de reforma interior i homologació de sòl urbà industrial àmbit sud-est de Nules pretén reordenar els vials interiors de l'àmbit, i els seus accessos, adequar-lo, així mateix, a la implantació de la infraestructura ferroviària en el límit est, i també modificar i adequar el traçat del camí ramader que travessa l'àmbit, de 333.281 m² de superfície, classificats d'acord amb la documentació presentada com a sòl urbà industrial en el pla general vigent.  
Com a sòl urbà industrial vigent, la cartografia SIOSE determina l'ús actual com a polígon industrial ordenat (edificacions i viari), per tant com a sòl segellat. La fisiografia presenta un terreny completament pla. La litologia de la parcel·la està formada fonamentalment pels materials següents: cudols, graves i argiles.  
  
Impactes sobre el medi biòtic  
L'actuació proposada a priori no afecta cap vegetació natural ni espècies protegides de flora o fauna. Així mateix, tampoc es localitza en l'àmbit cap tipus de sòl forestal ni forest pública.  
No hi ha cap afecció en l'àmbit de la modificació a la Xarxa Natura 2000, si bé es troba dins de l'àmbit del PORN de la Serra d'Espadà.  
  
  
Afeccions territorials  
L'àrea afectada per la modificació ja figura com a sòl urbà en el pla general vigent. Es troba limitada tant per l'oest per la CV-232 (d'àmbit local, continuació de l'N-340), com per la línia ferroviària València-Castelló, amb les afeccions que han de ser considerades en ambdós casos ja que afecten les seues zones de servitud, protecció i reserva. Així mateix, el polígon és travessat en la zona SE per un camí ramader (carrerassa del Caminàs, de 6 m d'amplària), i el document inicial estratègic en proposa la desviació.  
S'afecta, així mateix, amb la nova ordenació de viari, l'àmbit de la instal·lació de depuració en l'extrem sud-est del polígon.  
  
Exposició a riscos ambientals  
Els terrenys afectats per la modificació no estan exposats a risc de lliscament, subsidència o col·lapse. Tampoc estan subjectes a risc sísmic o d'incendis forestals. L'erosió actual és molt baixa en la major part de l'àmbit (0-7 t/ha/any), mentre que l'erosió potencial és baixa (7-15 t/ha/any). La vulnerabilitat a aqüífers és mitjana en tot l'àmbit de la modificació.  
  
Impactes sobre el patrimoni  
No hi ha cap afectació, ni tan sols de manera indirecta, sobre elements del patrimoni cultural o zones amb algun valor paleontològic.  
  
D. Consultes realitzades  
Aquesta direcció general ha sotmés a consulta la documentació inicial remesa, d'acord amb el que disposa l'article 51 de la LOTUP, a fi de determinar els efectes significatius en el medi ambient, d'acord amb els criteris exposats en l'annex VIII de l'esmentada llei.  
  
Per això, tenint en consideració les característiques de la modificació presentada i els aspectes ambientals en què pot incidir, es consulten les administracions següents:  
  
Consulta Informe Administració consultada  
 25.11.2015 Conselleria d'Habitatge, Obres Públiques i Vertebració del Territori.  
Servei d'Urbanisme. Direcció Territorial de Castelló  
19.01.2016 12.04.2016 Conselleria d'Agricultura, Medi Ambient, Canvi Climàtic i Desenvolupament Rural.  
SG de Medi Natural i d'Avaluació Ambiental. Servei d'Espais Naturals Protegits  
19.01.2016 12.04.2016 Conselleria d'Agricultura, Medi Ambient, Canvi Climàtic i Desenvolupament Rural.  
SG de Medi Natural i d'Avaluació Ambiental. Servei d'Ordenació i Gestió Forestal  
08.01.2016 28.01.2016 Conselleria d'Agricultura, Medi Ambient, Canvi Climàtic i Desenvolupament Rural.  
Servei Territorial de Medi Ambient  
08.01.2016 Ministeri de Foment  
Subdelegació del Govern de Castelló. Demarcació de Carreteres  
08.01.2016 16.02.2016 Ministeri de Foment  
Direcció General d'Infraestructures Ferroviàries  
08.01.2016 Conselleria d'Economia Sostenible, Sectors Productius, Comerç i Treball.  
Servei d'Energia  
08.01.2016 04.02.2016 Agència de Seguretat i Resposta a les Emergències   
08.01.2016 23.02.2016 Conselleria d'Habitatge, Obres Públiques i Vertebració del Territori.  
SG de Mobilitat. Servei   
de Planificació  
08.01.2016 Conselleria d'Habitatge, Obres Públiques i Vertebració del Territori.  
SG de Mobilitat. Servei de Mobilitat Urbana  
08.01.2016 26.01.2016 Conselleria d'Habitatge, Obres Públiques i Vertebració del Territori.  
SG d'Ordenació del Territori i Paisatge. PATRICOVA  
08.01.2016 18.05.2016 Conselleria d'Habitatge, Obres Públiques i Vertebració del Territori.  
SG d'Ordenació del Territori i Paisatge. Infraestructura Verda i Paisatge  
  
  
Els informes que s'han rebut juntament amb l'informe ambiental i territorial estratègic es publicaran en el web següent:  
http://www.agroambient.gva.es/web/evaluacion-ambiental/buscador-de-expedientes.  
  
E. Valoració dels possibles efectes sobre el medi ambient  
Analitzat el document inicial estratègic i els informes que s'han rebut, s'efectua la valoració dels possibles efectes d'aquest pla de reforma interior del sòl urbà industrial àmbit sud-est de Nules, seguint els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana.  
Així, tenint en consideració les característiques de la modificació, aquesta pretén establir una reordenació dels vials interiors de l'àmbit, i també els accessos existents des de la carretera nacional 340. Igualment, es pretén definir l'afecció en les zones de servitud i reserva tant de la carretera com de la via fèrria que limiten l'àmbit. En última instància, s'aprofita per a l'homologació la legislació vigent.  
  
Dit això, dels informes que s'han rebut s'observen les consideracions següents tant de tipus legal com ambiental que passem a descriure:  
  
  
PATRICOVA  
Segons l'informe rebut el 26 de gener de 2016, del Servei d'Ordenació del Territori de la Subdirecció General d'Ordenació del Territori i Paisatge, relatiu al risc d'inundabilitat d'acord amb el Pla d'Acció Territorial de Caràcter Sectorial sobre Prevenció del Risc d'Inundació a la Comunitat Valenciana (PATRICOVA), l'actuació proposada no està afectada per risc d'inundació.  
  
Infraestructura verda i paisatge  
El Servei d'Infraestructura Verda i Paisatge de la Subdirecció General d'Ordenació del Territori i Paisatge va emetre un primer informe on s'indicava que a pesar que en l'estudi d'integració paisatgística aportat no s'incloïa documentació gràfica justificativa de l'anàlisi visual realitzada ni conclusions de la valoració paisatgística, vistos l'abast i l'objecte de la documentació proposada, l'estat actual de consolidació de l'àmbit industrial i la seua ubicació en la zona d'afecció visual de dues importants infraestructures per a la percepció del paisatge a escala supramunicipal (línia de ferrocarril i N-340), si bé les modificacions proposades no tindran una incidència significativa en el caràcter del paisatge actual, sí que tindran una certa incidència en la percepció d'aquest, tenint en compte l'afecció de les actuacions en la conformació de les vores urbanes de l'àmbit. Per tant, s'hauran d'adoptar mesures d'integració paisatgística que permeten formalitzar unes vores urbanes de qualitat.  
A les mesures establides en l'estudi d'integració paisatgística s'hauran d'afegir noves mesures específiques per al tractament dels límits nord i sud, de transició amb la unitat de paisatge de cultius agrícoles, amb independència que el sòl siga dotacional o d'ús industrial.  
  
En tot cas, la totalitat de les mesures d'integració paisatgística s'han d'incloure en la documentació normativa del pla, de conformitat amb el que estableix l'apartat j de l'annex II de la LOTUP, en concordança amb els articles 34.4.b i 40.3.b d'aquesta.  
  
Urbanisme  
D'acord amb l'informe rebut el 23 de novembre de juliol de 2015, del Servei Territorial d'Urbanisme de Castelló, s'indica que el pla de reforma interior pot afectar determinades competències sectorials: d'una banda, la carretera N-340, d'una altra, la xarxa de ferrocarrils, així com el camí ramader que travessa l'àmbit, per la qual cosa s'haurà de sol·licitar que emeten informe els distints organismes competents. L'aprovació definitiva del pla de reforma interior i la seua homologació sectorial serà de competència autonòmica.  
En un altre sentit, indica que d'acord amb la Llei 3/2014, de Camins Ramaders de la Comunitat Valenciana, aquest informe serà preceptiu i vinculant, de cara a l'aprovació definitiva de l'esmentat pla.  
D'altra banda, el Servei Territorial d'Urbanisme no efectua cap altra observació.  
  
Seguretat i emergències  
Segons l'informe rebut el 4 de febrer de 2016 de l'Agència de Seguretat i Resposta a les Emergències, relatiu als distints riscos que puguen tindre lloc en l'àmbit del pla de reforma interior. Tenint en compte que d'acord amb el PATRICOVA no hi ha risc d'inundació, en l'informe s'assenyala l'afecció per inundació que podria tindre la ruptura de la Bassa de Belcaire, qüestió ja prevista en el pla d'aquest embassament.  
  
La presència de la carretera N-340 i de la via de ferrocarril València-Tarragona provoca que l'àmbit estiga afectat per un nivell alt de risc per accident en el transport de mercaderies perilloses en considerar zona d'especial exposició les franges a 500 metres d'aquestes infraestructures. No obstant això, l'informe assenyala que l'existència d'aquest risc no condiciona l'exercici de l'activitat industrial prevista pel pla.  
  
  
Carreteres (Generalitat)  
El Servei de Planificació emet informe favorable el 24 de febrer de 2016, des del punt de vista de planificació del pla de reforma interior, on indica, no obstant això, la recomanació que quant als accessos a l'N-340 se sol·licite del Ministeri de Foment, com a titular de la via, que emeta informe.  
  
Contaminació acústica  
D'acord amb l'informe rebut el 26 de gener de 2016, del Servei Territorial de Medi Ambient de Castelló, s'assenyala que la documentació aportada del pla de reforma interior no està d'acord amb el Decret 104/2006, de 14 de juliol, del Consell, de planificació i gestió en matèria de contaminació acústica, per la qual cosa caldrà requerir el promotor perquè presente el document amb el contingut mínim assenyalat en l'annex IV d'aquest decret.  
Addicionalment, l'informe fa observacions quant a les característiques del projecte i la contaminació acústica que hauran de ser tingudes en compte, tant per l'existència dels edificis i l'ús industrial i la seua compatibilitat amb les directrius de la llei, igual que pel que fa als focus potencials de contaminació acústica a causa dels accessos i els vials.  
  
De la mateixa manera, s'han de tindre en compte les recomanacions d'àmbit general assenyalades en l'informe.  
  
FC (Ministeri de Foment)  
Segons l'informe rebut el 16 de febrer de 2016, de la Subdirecció General de Planificació Ferroviària, es plantegen totes les determinacions tècniques a tindre en compte i s'arriba a la conclusió següent:  
- S'ha de modificar el pla de reforma interior, fent referència exclusivament a la Llei del Sector Ferroviari i el seu reglament, que ha de quedar reflectit tant en el text com en els plànols, tant per a la línia existent com per a la futura línia d'alta velocitat.  
- Es recorda que per a autoritzar qualsevol activitat prevista dins d'eixes zones de protecció, ha de ser autoritzada amb antelació per part d'ADIF.  
  
Espais naturals protegits  
La Subdirecció General de Medi Natural remet un informe el 12 d'abril de 2016 on, en matèria d'espais naturals protegits, assenyala que no s'afecta cap d'aquests espais, ni en el perímetre de zona humida catalogada, encara que sí en l'àmbit del PORN del Parc Natural de la Serra d'Espadà (no s'assenyalen possibles efectes).  
Com s'indica, no afecta el perímetre de zones humides catalogades, si bé per la proximitat d'alguna d'aquestes caldrà tindre en compte tant la sobreexplotació de l'aqüífer com la possibilitat i les característiques dels distints abocaments i l'adequat tractament.  
  
Gestió forestal i camins ramaders  
D'acord amb l'informe rebut el 12 d'abril de 2016, de la Subdirecció General de Medi Natural, elaborat pel Servei Territorial de Medi Ambient de Castelló, s'indica la no-afecció a sòl forestal PATFOR ni a cap forest gestionada per la Conselleria. Sí que s'assenyala l'afecció ja prevista en el pla de reforma interior a la carrerassa del Caminàs, la desviació de la qual es proposa dins d'aquest.  
L'informe desenvolupa totes les qüestions legals a tindre en compte, així com l'informe preceptiu i vinculant de l'òrgan competent abans de l'aprovació definitiva, per a la qual cosa s'haurà de millorar la documentació d'acord amb allò que s'ha exposat en l'informe i s'haurà d'aportar informació sobre els conceptes següents:  
- Que el nou traçat del camí ramader proposat, en els 6 m d'amplària legal i en el seu traçat longitudinal, no estiga afectat per cap element físic.  
- Que el nou traçat del camí ramader és compatible amb l'afecció del ferrocarril.  
- Relació de superfícies i parcel·les de sòl urbà que constituiran el nou traçat del camí ramader.  
- Taula comparativa entre la longitud, amplària i superfície del traçat actual i el modificat.  
F. Determinació de l'existència d'efectes significatius  
Segons el que estableix l'article 46 de la LOTUP, l'òrgan ambiental ha de determinar si un pla o la seua modificació ha de ser objecte d'avaluació ambiental i territorial si es determina l'existència d'efectes significatius en el medi ambient, tenint en compte els criteris establits en l'annex VIII, si escau, després de la consulta a les administracions públiques afectades, i amb les consideracions a què fa referència l'article 51 de la LOTUP.  
En el cas del pla de reforma interior del sòl urbà industrial àmbit sud-est de Nules, es tracta d'una modificació menor de pla i l'àmbit municipal afectat per la modificació es correspon amb una zona en sòl urbà industrial consolidat.  
A la vista de la documentació presentada, d'acord amb els criteris de l'annex VIII de la Llei 5/2014, de 25 de juliol, d'ordenació del territori, urbanisme i paisatge (LOTUP), considera:  
Que el pla de reforma interior del sòl urbà industrial àmbit sud-est de Nules no comporta una magnitud important, a causa de l'àrea objecte de la modificació, ni de la població que es pot veure afectada; tampoc representa cap vulnerabilitat davant de característiques naturals i, en definitiva, el pla tal com es presenta és pertinent quant a la integració de consideracions mediambientals, a fi de promoure el desenvolupament sostenible en el seu àmbit i que, per tant, no se'n deriven efectes ambientals significatius.  
Per tant, analitzada la documentació presentada i el seu objecte, els informes sectorials emesos, revisada la cartografia existent en el Sistema d'Informació Territorial d'aquesta conselleria, es pot determinar, respecte del pla de reforma interior del sòl urbà industrial àmbit sud-est de Nules, que el procediment d'avaluació simplificada és suficient per a determinar que no presenta efectes significatius sobre el medi ambient, complint les determinacions exposades en aquest document.  
  
  
G) Proposta d'acord  
Atenent el que estableix l'article 51.2.b de la LOTUP, i ja que la modificació puntual avaluada no té efectes significatius en el medi ambient i el territorial, se sotmet al procediment simplificat d'avaluació.  
  
D'acord amb el que s'ha exposat es resol emetre informe ambiental i territorial estratègic favorable en el procediment simplificat d'avaluació ambiental i territorial estratègica del pla de reforma interior del sòl urbà industrial àmbit sud-est de Nules, d'acord amb els criteris de l'annex VIII de la LOTUP, per no tindre efectes significatius sobre el medi ambient, i correspon continuar la tramitació d'aquesta modificació d'acord amb la seua normativa sectorial, sempre que s'ajuste a allò que s'ha descrit en la documentació presentada, i també a allò que s'ha establit en la legislació vigent i en els informes emesos respecte d'això, i es consideren les determinacions per a la seua aprovació definitiva següents:  
- S'han de considerar en el pla de reforma interior tots els aspectes inclosos en l'informe de l'òrgan competent en camins ramaders, tenint en compte la necessitat per part d'aquest d'informe preceptiu i vinculant, abans de l'aprovació definitiva del pla.  
- S'han de recollir mesures addicionals d'integració paisatgística a les propostes en l'EIP presentat, d'acord amb el Servei d'Infraestructura Verda i Paisatge. Així mateix, com s'inclou en l'informe, el conjunt de totes les mesures d'integració s'han d'incloure dins de la documentació normativa del pla, i s'ha de sol·licitar informe d'aquest servei incorporant, si escau, les determinacions que s'hi indiquen.  
  
- Així mateix, abans de l'aprovació definitiva, s'ha d'obtindre informe favorable del Ministeri de Foment, com a titular de l'N-340, pel que fa als accessos al sòl industrial des de l'esmentada via, i també les possibles afeccions a les zones de servitud i reserva.  
- També s'ha de sol·licitar un informe del Servei de Planificació de la Conselleria d'Habitatge, Obres Públiques i Vertebració del Territori en relació amb la possible cessió de titularitat de la carretera.  
- S'ha de redactar un estudi acústic amb el contingut mínim expressat en l'informe de l'òrgan competent, que haurà d'emetre informe favorable abans de l'aprovació definitiva del pla.  
- S'han d'incloure dins del pla les directrius assenyalades per l'òrgan competent en matèria de ferrocarrils incloses en l'informe. Atesa la proximitat de la via, s'ha d'obtindre informe favorable respecte a la inexistència d'afecció a les zones de domini i protecció.  
- S'ha de comprovar la no-afecció de la nova ordenació a la instal·lació de depuració existent.  
  
Segons el que estableix l'article 51.7 de la LOTUP, l'informe ambiental i territorial estratègic perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Comunitat Valenciana, no s'haguera aprovat el pla de reforma interior del sòl urbà industrial àmbit sud-est de Nules en el termini màxim de quatre anys des de la publicació. En aquest cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què fa referència l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, de conformitat amb el que disposa l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
Per tant, la Comissió d'Avaluació Ambiental acorda emetre informe ambiental i territorial estratègic favorable en el procediment simplificat d'avaluació ambiental i territorial estratègica del pla de reforma interior del sòl urbà industrial àmbit sud-est de Nules, per considerar que no té efectes significatius en el medi ambient, amb el compliment de les determinacions que s'inclouen en l'esmentat informe.  
  
Notificar a les persones interessades que contra aquesta resolució, atés que no és un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar-se els mitjans de defensa que en el seu dret consideren pertinents.  
La qual cosa li notifique perquè en prenga coneixement i a l'efecte oportú.  
La qual cosa se certifica amb anterioritat a l'aprovació de l'acta corresponent i a reserva dels termes precisos que se'n deriven, d'acord amb el que autoritza l'article 27.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJAP-PAC).  
  
València, 25 de maig de 2016.- El secretari de la Comissió d'Avaluació Ambiental: José del Valle Arocas.»  
  
València, 19 de setembre de 2016.- El director general de Medi Natural i d'Avaluació Ambiental: Antoni Marzo i Pastor.